Azaroak 16.

Navarra Suma (NA+) talde parlamentarioari atxikitako foru parlamentari Raquel Garbayo Berdonces andreak idatzizko galdera egin du (10-20/PES-00260), jakin nahi baitu “**departamentuak zer plan berezi hartu duen gogoan, Navarra Film Commission-ekin lankidetzan, Nafarroaren aukerak zinematografiako espazio gisa aldezteko, jaialdiak sendotzeko eta diziplina teknikoetan gazteen talentua baloratzeko**". Hona hemen Kultura eta Kiroleko kontseilariak horri buruz jakinarazi beharrekoa:

Vianako Printzea Erakundea-Kultura Zuzendaritza Nagusiak programa-kontratu bat du sinatuta 2020rako NICDO erakundearekin zinematografiaren eta ikus-entzunezko ekoizpenaren arloan, zeinak barne hartzen baititu Navarra Film Commission (NFC) delakoaren zuzendaritza eta kudeaketa: filmaketak artatzea, baimenak lortzea, zinema-etxe eta -agenteei informazioa ematea, eta Nafarroan eta Nafarroatik kanpo materiala sortzea eta sustapen-ekintzak egitea, filmaketak Foru Komunitatera erakartzeko.

Era berean, kontratu horren xedea da NICDOk lankidetza puntuala ematea Nafarroako erakundeek sustatutako zinema- eta telebista-jaialdi eta -ekitaldiekin, baldin eta haiek NICDOren bulegoetan garatzen badira osorik edo zati batean. Horrela, Nafarroako ikus-entzunezkoen sektorearekin lotutako jaialdi eta lehiaketekin zuzenean lan egiten da komunitatearen turismoa eta ikus-entzunezkoak sustatzeko:

* + NIFF
	+ Nafarroa, Zinema Lurraldea
	+ Datorrena
	+ Zinetika

Programa-kontratu honetan NICDOk **Nafarroako Ikus-entzunezkoen Klusterrean (CLAVNA)** parte hartzea ere adostu da, eskubide osoko bazkide gisa. NICDO, NFCren bidez, Nafarroako Ikus-entzunezkoen Klusterraren (CLAVNA) bazkide sortzailea da. Kluster hori 2016an sortu zen, ikus-entzunezkoen jarduerak eragindako sektore profesional guztiak erakunde berean bateratzeko, helburu komunak baitituzte ikus-entzunezkoen ekoizpenaren garapen industrial eta kulturalerako, komunitate osoaren mesedetan. Aurten, honako arlo hauetan lan egiten jarraitu da:

- CLAVNAren Plan Estrategikoa garatzea eta Ikus-Entzunezkoen Sektorerako Prestakuntza Plana.

- Nafarroako Ikus-entzunezkoen Gida, produkzioaren inguruko giza baliabideei eta baliabide teknikoei buruzko beharrezko informazio guztiarekin. Era berean, ostalaritzako eta zerbitzuetako gida, edozein ekoizle edo inbertitzaileren eskura egonen dena (www.navarrafilmindutry.com helbidean eskuragarri).

 - Bazkide berriak bilatzea.

Navarra Film Commission-en funtzioak eta jarduera

Nafarroako Kultur Eskubideei buruzko 1/2019 Foru Legearen 15. artikuluan ezarritakoari jarraituz, Navarra Film Commission erakundeak Nafarroan lan egiteko behar duten informazioa emanen die ikus-entzunezko sektoreko enpresa eta profesionalei, naziokoei nahiz nazioartekoei, eta, horrekin batera, aholkularitza integrala lokalizazioak aurkitzeko, ekoizpeneko logistikan eta behar duten beste edozein zerbitzutan.

Horretarako, dohainik eskaintzen dizkie informazio-, aholkularitza- eta izapide-zerbitzuak ikus-entzunezko ekoiztetxeei, agentziei edo enpresei, filmaketa, grabazio edo hartze fotografikoari buruzko erabakiak hartzea errazteko eta interesa duten enpresek beren giza baliabideak, baliabide materialak eta ekonomikoak optimizatzea lortzeko.

Navarra Film Commission arduratzen da filmaketa horiek sendotzera eta erraztera bideratutako akordioak eta ekintzak sustatzeaz, eta Nafarroako Gobernuaren, administrazio publiko eta partikularren eta ikus-entzunezkoen industriaren arteko lotura da.

Filmaketak erakartzeko bulegoa eta lurraldea sustatzeari dagokionez, NFCk, aurreko urteetan bezala, honako ekintza hauek garatzen ditu:

* navarrafilm.com web-orriaren mantentze-lanak.
* Sustapen-materialak eta euskarriak berrargitaratzea, estatuan eta nazioartean fisikoki zein online banatzeko
* Nazioko eta nazioarteko azoka eta industria-foroetan egotea, Nafarroako lurraldea sustatzeko.Aurten, honako foro hauetan parte hartu da:

* + Online merkatuetatako parte hartzea 2020an

-Marché du film Cannes

-Mipcom

-Malagako jaialdia

-Shangai Film Market

-Seminci

-American Film Market

-Series Nostrum

-Focus Digital

* + Merkatu fisikoetako parte hartzea 2020an

-Fitur

-Berlingo Nazioarteko Zinemaldia

-SSIFF (San Sebastián International Film Festival)

2020an bertan behera geratu direnak

-Series Manía

-Ventana Cine Madrid

-Hendaia Film Festival

* + Conecta Fiction 4ren koekoizpena (Conecta Fiction Reboot, 2020an)
* Nafarroako Gobernuko Turismo Arloarekiko lankidetza, lokalizazioen eta "Zinema-turismoko" ekintzen garapenaren arloan.
* Nafarroako lurraldean eta azalera eta kokaleku berezietan filmaketen erraztasunak bultzatzeko lankidetza-hitzarmenak eta akordioak sustatzea

Bere lana eraginkortasunez gauzatzeko, Navarra Film Commission erakundeak parte-hartze aktiboa du **Film Commission-en sare nazional eta europarretan**, errodajeak erakartzeko lurralde-abantailak nazioartean areagotzeko eta sustatzeko. Helburu horrekin, **Spain Film Commission** (SFC) eta European Film Commission Network (EFCN) erakundeetako bazkidea da. Erakunde horiekin zuzenean lan egiten du nazioarteko jaialdiak eta erakundeen batzar orokorren aurrez aurreko eta ordezkaritza bidezko antolaketan:

* EFCNren batzar orokorra (abendua)
* SFCren batzar orokorra (ekaina) + Valladolideko Zinema Turismoaren Jardunaldia
* Berlinale; European Film Market (otsaila)
* Cannes; Marché du film (maiatza)
* Donostia Zinemaldia; The Industry Club (iraila)
* AFCI Cineposium (iraila)
* MIPCOM (urria)
* American Film Market (azaroa)

SFCren bitartez, lanean ari da Casa de la Indiarekin bi lurraldeetan ikus-entzunezkoen industriak sustatze aldera. Funtsezko ekintzetako bat da Espainiako antolaketa sartzea herrialdeko jaialdietan eta Bollywooden industrian, zeina munduko emankorrenetako bat baita:

- International Film Festival of India (IFFI); Film Bazaar (Goa; azaroa)

- Mumbai Film Festival (urria)

Halaber, SFCrekin eta "Invest in Spain" (ICEX) departamentuarekin lankidetzan, liburuxka bat prestatu da lurralde nazionaleko zerga-pizgarrien nazioartean ezagutarazteko. Liburuxka horretan, Nafarroari buruzko informazio eta kontaktu guztiak sartuta daude. 2019an, lehenengo aldiz, Espainia SFCren bidez ordezkatuta egon da, ICEXekin lankidetzan, Txinako ikus-entzunezko merkatuan.

2019a izan da, halaber, Spain Film Commissionek Los Ángeles-en (California) gidatutako topaketa bat bultzatu duen lehen urtea, American Film Market taldearen testuinguruan, merkataritza-harremanak garatzeko eta ikus-entzunezko proiektuak erakartzeko Ipar Amerikako ekoizle nagusien eta Espainiako ekoizleen artean. Shooting in Spain I. topaketak Mediapro Taldearen eta Secuoya Taldearen babesa izan du, eta lankidetzan aritu dira Turismoko Estatu Idazkaritza, ICEX - Invest in Spain, Los Ángelesko Espainiako Kontsulatu Orokorra, Kaliforniako Gobernua eta Los Ángelesko Alkatetza.

2017az geroztik, lan-batzorde berriekin lan egiten da, elkartearen eginkizunak bideratu ahal izateko. Batzorde horiek honela ezarri eta koordinatzen dira:

Merkatuak eta nazioarteko ekintza

Komunikazioa eta erakunde-harremanak

Espainian errodatzea: pizgarriak eta lokalizazioak.

Turismo zinematografikoa

Erakunde harremanak

Babesleen eta babesletzen aholkua lortzea

Lurralde-hedapena eta -koordinazioa

2018ko abenduaz geroztik, Navarra Film Commission Spain Film Commissionen zuzendaritza-batzordeko kidea da. SFC EUFCN (European Film Commission Network) eta AFCI (Association of Film Commissioners International) erakundeetako bazkidea da.

Halaber, NFCren lanen norainokoan sartzen da publizitate eta lankidetza ekintzak egiten dituela hedabide espezializatuekin banner, iragarki edo publizitate-erreportajeen bitartez Nafarroa nazioan eta nazioartean errodajeak egiteko lurralde gisa saltzeko.

Ekintza horien osagarri, zinemaren arloan interesa duten **era guztietako eragileekin etengabeko bilerak eta topaketak** egiten dira: ekoiztetxeak, Nafarroako Gobernuko departamentuak (Politika Ekonomikoa, Nafarroako Enplegu Zerbitzua…), Espainiako Animazio Elkarteak (DIBOOS) eta Bideojokoen Elkarteak (DEV), tokiko agenteak (Sodena, Nasertic, NUP, ATANA, Creanavarra …), banka eta aholkularitza fiskalak, NAPAR, CLAVNA Ikus-entzunezko Klusterra, sektoreko enpresak…

**FILMAKETAK NAFARROAN**

NFCk laburpen-taula batean laburbiltzen ditu fikziozko eta dokumental film luzeei, film laburrei, telebista serieei, spotei, bideoklipei, telebista programei, argazki-erreportajeei eta bideo instituzionalei buruzko guztizko zenbakien bolumenak.

Hona hemen Nafarroan egindako filmaketen datuak, 2015etik 2020ko abuztuaren amaierara arte:

|  |  |  |
| --- | --- | --- |
| **TIPOLOGIA** | **2015-2017 HIRURTEKOA, GUZTIRA** | **2018-2020 HIRURTEKOA, GUZTIRA(2020ko abuztu amaierara arte)** |
| FIKZIOZKO FILM LUZEAK | 27 | 29 |
| DOKUMENTAL ERAKO FILM LUZEAK | 24 | 23 |
| FILM LABURRAK | 64 | 100 |
| TELESAILAK | 5 | 12 |
| SPOTAK | 38 | 36 |
| BIDEOKLIPAK | 11 | 9 |
| TELEBISTA PROGRAMAK | 22 | 28 |
| ARGAZKI-BIDEO ERREPORTAJEAK | 7 | 24 |
| BIDEO INSTITUZIONALAK | 8 | 1 |
|  |  |  |
| GUZTIRA | 206 | 262 |

Nafarroako Enplegu Zerbitzuko Gaitasun Profesionalak Garatzeko Zerbitzuak honako informazio hau eman du, 30 urtetik beherakoek orain arte antolatutako ikus-entzunezko ikastaroetan parte hartzeari buruz, **gazteen talentua** sustatzeko eta finkatzeko:

|  |  |
| --- | --- |
| Hasitako ikastaroak, guztira (hiru deialdi egin dira) | 12 |
| Ikastaroak hasi dituzten 30 urtetik beherako ikasleak, guztira | 72 |
| Amaitu gabeko ikastaroak, guztira | 8 |

Amaitzeko dauden 8 ikastaroetan 40 gazte inguruk parte hartuko dutela kalkulatzen da.

Prestakuntza ez-formalaren bide berria gehitu beharko litzateke, non jardunaldi presentzialen, "urrutiko jardunaldien" edo autoikaskuntzako pilulen bidezko jardunaldien bitartez, gai horri buruzko ekintzetan 30 urtetik beherako 500 bat adingabek parte hartzen baitute.

Hori guztia jakinarazten dizut Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko azaroaren 13an

Kultura eta Kiroleko kontseilaria: Rebeca Esnaola Bermejo